Scump

Poliţiştii au organizat în această săptămână o acţiune de control care i-a vizat pe culegătorii de ciuperci din zona de munte a judeţului Suceava, mai exact pe cei care îşi vând ciupercile culese în pădurea la marginea drumului. Acţiunea poliţiştilor de la Biroul de Combatere a Delictelor Silvice Suceava s-a desfăşurat pe 5 septembrie, pe DN 17, între localităţile Păltinoasa şi Pojorâta.

Poliţiştii au găsit şi amendat patru astfel de comercianţi. Amenzile au fost date pentru acte de comerţ fără documente de provenienţă, în baza Legii 12/1990, privind protejarea populaţiei împotriva actelor de comerţ ilicit.

Ceea ce atrage cel mai mult atenţia este valoarea mare a amenzilor, raportat la cantităţile de ciuperci pe care încercau să le vândă respectivii. Cei patru au încasat amenzi de 5.000 de lei, în condiţiile în care aveau asupra lor în total aproape 35 de kilograme de ciuperci. Ar rezulta, aşadar, că pentru fiecare kilogram de ciuperci amenda a fost de aproape 150 de lei.

Poliţiştii au predat ciupercile Centrului de Fructe din cadrul Ocolului Silvic Pojorâta, deţinătorul legal al acestora.

Culegătorii de ciuperci şi fructe de pădure îşi fac simţită prezenţa de câteva ori pe an în zona de munte a judeţului Suceava. Sunt oameni care vin din mai multe judeţe, mulţi dintre ei fiind de etnie romă, însă nu numai. Dacă în zona Cârlibaba, de exemplu, culegătorii sunt aduşi de o firmă ce are contract de colectare din păduri şi sunt amenajate tabere pentru cazarea acestora, alţi culegători vin pe cont propriu la cules şi încearcă apoi să vândă ciupercile. Aceştia din urmă intră la categoria comerţ ilicit.

Pentru Poliţie, problemele cu aceşti culegători sunt legate de faptul că, fiind voiajori, nu pot fi monitorizaţi, iar în caz de comitere de infracţiuni sunt greu de depistat. Prezenţa lor în alte localităţi poate duce la declanşarea de conflicte, chiar dacă aceştia nu sunt neapărat agresivi. Aceştia se deplasează de regulă cu trenul, în grupuri mari, iar în trecut au fost probleme legate de deranjarea călătorilor şi de faptul că au refuzat să-şi cumpere bilete.